Številka: 35409-115/2024-2570-9

Datum: 8. 8. 2024

Ministrstvo za okolje, podnebje in energijo izdaja na podlagi 118. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE, 95/23 – ZIUOPZP in 23/24) v postopku določitve obveznosti izvedbe celovite presoje vplivov na okolje za spremembe in dopolnitve Občinskega prostorskega načrta Občine Ravne na Koroškem, pripravljavcu plana, Občini Ravne na Koroškem, Gačnikova pot 5,2390 Ravne na Koroškem, naslednje

MNENJE

1. V postopku priprave sprememb in dopolnitev Občinskega prostorskega načrta Občine Ravne na Koroškem, je treba izvesti celovito presojo vplivov na okolje.

Obrazložitev

Pripravljavka plana, Občina Ravne na Koroškem, je z vlogo št. 3500-0005/2023-8, z dne 13. 6. 2024, Ministrstvo za okolje, podnebje in energijo (v nadaljnjem besedilu ministrstvo) zaprosila za mnenje po 118. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za prostorski plan spremembe in dopolnitve Občinskega prostorskega načrta Občine Ravne na Koroškem (v nadaljevanju SD OPN Ravne na Koroškem).

Vlogi je bilo priloženo in v postopku pridobljeno naslednje gradivo, ki je bilo podlaga za odločanje:

* Vloga št. 3500-0005/2023-8, 13. 6. 2024, Občina Ravne na Koroškem,
* Spremembe in dopolnitve OPN, junij 2024, št. 2024-OPN-01a, Projektant d. o. o.,
* Spremembe in dopolnitve OPN, junij 2024, št. 2024-OPN-01b, Projektant d. o. o.,
* Mnenje Ministrstva za zdravje št. 354-173/2020-30, 1. 7. 2024 in mnenje NIJZ št. 354-308/2020-12 (256), 1. 7. 2024,
* Mnenje Ministrstva za kmetijstvo, gozdarstvo in prehrano št. 3401-60/2006/32, 28. 6. 2024,
* Mnenje Ministrstva za kulturo št. 35012-62/2024-3340-3, 16. 7. 2024,
* Mnenje Ministrstva za kmetijstvo, gozdarstvo in prehrano št. 3502-64/2024/3, 24. 7. 2024,
* Mnenje Zavoda za ribištvo Slovenije št. 4201-97/2002-9, 26. 7. 2024,
* Mnenje Zavoda RS za varstvo narave št. 3563-0274/2024-3, 9. 7. 2024.

Po 118. členu Zakona o urejanju prostora (v nadaljnjem besedilu ZUreP-3), se za OPN izvede celovita presoja vplivov na okolje. Za spremembe in dopolnitve OPN pa ni treba izvesti celovite presoje vplivov na okolje, če občina o tem pridobi mnenje ministrstva, pristojnega za celovito presojo vplivov na okolje. Ministrstvo, pristojno za celovito presojo vplivov na okolje, o mnenju o potrebnosti izvedbe celovite presoje vplivov na okolje obvesti občino v 30 dneh po prejetju zaprosila. To mnenje je zavezujoče in se skupaj s sklepom o pripravi OPN objavi v prostorskem informacijskem sistemu.

Ministrstvo je pred izdajo mnenja o obveznosti izvedbe celovite presoje vplivov na okolje opravilo posvetovanje z organizacijami in ministrstvi, ki so pristojna za posamezne segmente okolja. To posvetovanje je bilo izvedeno s pozivom za izdajo mnenja ali plan SD OPN Ravne na Koroškem lahko pomembno vpliva na okolje z vidika varstva narave, kulturne dediščine, voda, gozdov, kmetijstva, ribištva in varstva zdravja ljudi.

Ministrstvo za zdravje je v mnenju št. 354-173/2020-30 z dne 1. 7. 2024 soglašalo z mnenjem Nacionalnega inštituta za javno zdravje št. 354-308/2020-12 (256) v katerem navajajo ugotovitev, da je plan sprememb in dopolnitev OPN Ravne na Koroškem tak, da ocenjujejo pričakovane spremembe posameznih sestavin okolja in bo plan lahko verjetno pomembno vplival na zdravje in počutje ljudi.

Ministrstvo je v postopku preučilo obstoj drugih okoljskih razlogov za uvedbo celovite presoje vplivov na okolje in ugotovilo, da območje plana SD OPN Ravne na Koroškem pokriva različna področja občine, vključuje predlagane spremembe grafičnega in tekstualnega dela veljavnega plana. S spremembami se načrtuje drugačen način urejanja prostora in drugačna podrobnejša namenska raba stavbnih zemljišč. Te spremembe lahko povzročijo intenzivnejšo rabo prostora, umestitev več dejavnosti in posledično povečane vplive na okolje, kar je po mnenju ministrstva dodaten razlog za uvedbo postopka celovite presoje vplivov na okolje. Ministrstvo tudi meni, da bo izvedba SD OPN Ravne na Koroškem lahko pomembno vplivala na zdravje in počutje ljudi in pritrjuje mnenju Ministrstva za zdravje in Nacionalnega inštituta za javno zdravje.

V skladu z zgoraj navedenim je ministrstvo ugotovilo, da je za SD OPN Ravne na Koroškem treba izvesti celovito presojo vplivov na okolje po določilih 118. člena ZUreP-3 in odločilo, kot izhaja iz prve točke tega mnenja.

Pripravil:

Jernej Per dr. Tanja Pucelj Vidović

podsekretar vodja Sektorja za okoljske presoje

Prilogi:

* Mnenje Ministrstva za zdravje št. 354-173/2020-30, 1. 7. 2024,
* Mnenje Nacionalnega laboratorija za javno zdravje št. 354-308/2020-12 (256), 1. 7. 2024.

Vročiti (elektronsko):

* Občina Ravne na Koroškem, [obcina@ravne.si](mailto:obcina@ravne.si)